Document ID: 32010D0055

DEĊIŻJONI TAL-KUMMISSJONI
tat-13 ta’ Lulju 2009
dwar l-għajnuna għas-salvataġġ tal-kumpanija “Les Volailles du Périgord” u l-bidla tagħha f’għajnuna għar-ristrutturar (C 31/08 (ex N 681/06))
(notifikata bid-dokument numru C(2009) 5494)
(It-test bil-Franċiż biss huwa awtentiku)
(2010/55/KE)
IL-KUMMISSJONI TAL-KOMUNITAJIET EWROPEJ,
Wara li kkunsidrat it-Trattat li jistabbilixxi l-Komunità Ewropea, u b’mod partikolari l-ewwel subparagrafu tal-Artikolu 88(2) tiegħu,
Wara li, b’mod konformi mal-ewwel subparagrafu tal-Artikolu 88(2) tat-Trattat, intimat lill-partijiet interessati biex jippreżentawlha l-osservazzjonijiet tagħhom u wara li kkunsidrat dawk l-osservazzjonijiet,
Billi:
I. PROĊEDURA
(1)
Permezz tal-ittra C(2007) 3564 tad-19 ta’ Lulju 2007, il-Kummissjoni awtorizzat, taħt in-Nru N 681/06, għajnuna għas-salvataġġ tal-kumpanija “Les Volailles du Périgord” ta’ miljun euro. It-tul ta’ żmien ta’ din l-għajnuna ġie stabbilit għal sitt xhur.
(2)
Wara n-notifika tal-għajnuna għas-salvataġġ, l-awtoritajiet Franċiżi impenjaw ruħhom li jissottomettu lill-Kummissjoni pjan ta’ ristrutturar, pjan ta’ stralċ jew prova li s-self ġie mħallas lura kollu, sa mhux aktar tard minn sitt xhur wara l-awtorizzazzjoni tal-għajnuna għas-salvataġġ mill-Kummissjoni. Dan iż-żmien skada fid-19 ta’ Jannar 2008 mingħajr ma l-Kummissjoni rċeviet xi wieħed mid-dokumenti meħtieġa.
(3)
B’ittra tas-7 ta’ Mejju 2008, il-Kummissjoni talbet lil Franza tippreżenta d-dokumenti meħtieġa fl-iqsar żmien possibbli u ħabbret li jekk ma tagħmilx dan hija tkun obbligata tiftaħ il-proċedura prevista fl-Artikolu 88(2) tat-Trattat, b’mod konformi mal-punt 27 tal-linji gwida Komunitarji dwar l-għajnuniet mill-Istat għas-salvataġġ u għar-ristrutturar ta’ impriżi f’diffikultà (1).
(4)
Peress li Franza kienet naqset milli tibgħat pjan ta’ ristrutturar jew pjan ta’ stralċ jew il-prova li s-self ġie mħallas lura kollu, il-Kummissjoni infurmat lill-awtoritajiet Franċiżi, bl-ittra C(2008) 3540 finali tas-16 ta’ Lulju 2008, bil-ftuħ tal-proċedura ta’ investigazzjoni formali fis-sens tal-Artikolu 88(2) tat-Trattat tal-KE u tar-Regolament (KE) Nru 659/1999 tal-Kunsill (2) dwar l-applikazzjoni tal-għajnuna għas-salvataġġ.
(5)
Il-Kummissjoni ħeġġet lil Franza biex tippreżenta l-osservazzjonijiet tagħha, biex tipprovdi l-informazzjoni dwar is-sitwazzjoni attwali tal-kumpanija “Les Volailles du Périgord” u biex tipprovdi pjan ta’ ristrutturar, jew pjan ta’ stralċ jew il-prova li s-self tħallas lura kollu, fi żmien xahar mid-data tal-wasla tal-ittra msemmija qabel.
(6)
Intbagħtet nota ta’ tfakkir lill-awtoritajiet Franċiżi fil-5 ta’ Settembru 2008 (AGRI D/21337).
(7)
B’e-Mail tat-18 ta’ Settembru 2008, Franza ppreżentat pjan ta’ ristrutturar. B’ittra tal-4 ta’ Diċembru 2008, il-Kummissjoni talbet aktar informazzjoni dwar il-pjan ta’ ristrutturar u l-użu tal-għajnuna għas-salvataġġ. B’e-Mail tat-8 ta’ Diċembru 2008, l-awtoritajiet Franċiżi talbu għal żmien addizzjonali biex jagħtu l-informazzjoni. Dan iż-żmien addizzjonali ngħata mill-Kummissjoni. Franza bagħtet aktar informazzjoni b’e-Mails tat-12 ta’ Frar 2009 u tas-26 ta’ Ġunju 2009.
II. DESKRIZZJONI (3)
(8)
Bl-ittra C(2007) 3564 tad-19 ta’ Lulju 2007, il-Kummissjoni awtorizzat għajnuna għas-salvataġġ tal-kumpanija “Les Volailles du Périgord”, li hija impriża attiva fit-tbiċċir tat-tiġieġ u tad-dundjani u li ġiet affettwata mill-kriżi tal-influwenza tat-tjur.
(9)
Il-kumpanija, li hija 100 % proprjetà tal-familja Gaye, kienet tħaddem, fl-2006, 236 impjegat, u kien ikollha, fl-aħħar tas-sena finanzjarja 2006/07, fatturat ta’ madwar EUR 43 miljun (4). Il-kumpanija kienet tbigħ il-maġġoranza tal-prodotti tagħha lis-supermarkets fi Franza. 70 % tal-prodotti tagħha kienu jinbigħu bħala qatgħat, il-bqija bħala tjur sħaħ u lesti għat-tisjir. L-esportazzjoni tal-kumpanija kienet marġinali.
(10)
“Les Volailles du Périgord” kibret malajr matul l-għaxar snin ta’ bejn l-1990 u l-2000 u kompliet tikber sas-sena finanzjarja 2001/2002. Dan it-tkabbir madankollu kien ikkontrollat ħażin, minħabba, b’mod partikolari, maniġment żgħir wisq u orjentazzjoni kummerċjali lejn il-Hard Discount. Dawn id-dgħjufijiet ħarġu bis-sħiħ fl-okkażjoni tal-bidla fis-sitwazzjoni li wasslet biex il-kumpanija jkollha defiċit strutturali. It-telf aggregat tan-negozju fuq it-tliet snin finanzjarji 2002/2003-2004/2005 kien ta’ EUR 5.3 miljun. Il-maniġment tal-impriża rreaġġixxa billi ħadem fuq il-produttività, b’aktar kontroll fuq in-nefqa tal-pagi u fuq l-użu ta’ persunal estern u bi tnaqqis tas-servizzi u l-ispejjeż esterni. Dawn il-miżuri meħuda ppermettew li jinkiseb riżultat operattiv għall-aħħar semestru tal-2005. B’mod parallel, l-azzjonisti daħħlu EUR 3 miljun f’kontijiet kurrenti biex isaħħu l-likwidità. Il-kriżi tal-influwenza tat-tjur affettwat ħafna l-impriża, li diġà kienet f’qagħda fraġli. Il-fatturat nett naqas b’madwar EUR 5 miljun fis-sena finanzjarja 2005/2006 meta mqabbel mas-sena finanzjarja preċedenti. It-telf fin-negozju kien jammonta għal madwar EUR 168 000. Il-likwidità kompliet tmur għall-agħar minħabba t-telf u ż-żieda tal-istokks ta’ tjur iffriżati. Il-kumpanija rnexxielha tiffinanzja ruħha bl-użu ta’ overdraft mill-bank li ngħata sakemm isir il-ħlas tal-għajnuna għas-salvataġġ (fil-każ li din l-għajnuna ma titħallasx, dan kien isir dovut u kien iwassal għad-dikjarazzjoni tal-waqfien tal-pagamenti u l-istralċ volontarju tal-kumpanija).
(11)
Il-ħtieġa ta’ likwidità tal-kumpanija għat-tieni semestru tal-2007 kienet laħqet madwar EUR 1.2 miljun f’Lulju u kellha, skont it-tbassir, tonqos ftit matul it-tieni nofs tas-sena 2007.
(12)
L-għajnuna għas-salvataġġ ta’ miljun euro ingħatat, fil-forma ta’ self rimborsabbli, għal żmien ta’ sitt xhur u kellha titħallas, parti minnha, mill-Istat (EUR 850 000) u, parti oħra, mill-Kunsill Reġjonali tal-Aquitaine (EUR 150 000). Din ingħatat fuq il-bażi taċ-ċirkulari tal-Ministru tal-agrikoltura u tas-sajd DPEI/SDEPA/C2006-4019 tal-15 ta’ Marzu 2006.
(13)
L-awtoritajiet Franċiżi kienu kkonfermaw li r-rata ta’ imgħax applikata kellha tkun ir-rata ta’ referenza tal-Kummissjoni li tapplika għaż-żmien tal-għoti tas-self.
(14)
Fl-ittra tagħha C(2008) 3540 finali tas-16 ta’ Lulju 2008, li tiftaħ il-proċedura ta’ investigazzjoni formali dwar l-applikazzjoni ta’ din l-għajnuna għas-salvataġġ, il-Kummissjoni nnotat li kien probabbli li l-għajnuna kienet estiża b’mod illegali sa aktar miż-żmien ta’ skadenza ta’ sitt xhur u esprimiet id-dubji tagħha dwar il-kompatibbiltà tal-miżura inkwistjoni mas-suq komuni.
III. OSSERVAZZJONIJIET IPPREŻENTATI MINN PARTIJIET TERZI
(15)
L-ebda parti terza ma ppreżentat osservazzjonijiet fil-qafas tal-proċedura ta’ investigazzjoni formali.
IV. OSSERVAZZJONIJIET IPPREŻENTATI MINN FRANZA
(16)
Bl-e-Mail tat-18 ta’ Settembru 2008 Franza ppreżentat l-osservazzjonijiet tagħha dwar id-deċiżjoni tal-Kummissjoni li tiftaħ il-proċedura prevista fl-Artikolu 88(2), tat-Trattat kontra l-applikazzjoni tal-għajnuna għas-salvataġġ tal-kumpanija “Les Volailles du Périgord”. Hija ppreżentat pjan tar-ristrutturar tal-kumpanija kif ukoll talba għall-bidla tal-għajnuna għas-salvataġġ f’għajnuna għar-ristrutturar. Intbagħtet aktar informazzjoni bl-e-Mail tat-12 ta’ Frar 2009.
(17)
Skont l-informazzjoni pprovduta, fl-2006/07 il-kumpanija “Les Volailles du Périgord” kienet baqgħet f’qagħda diffiċli minħabba li l-orjentazzjoni tagħha kienet għadha wisq lejn il-hard discount, in-nuqqas ta’ prodotti mqattgħin u pproċessati, l-għodda għas-saturazzjoni u l-maniġment fuq skala żgħira.
(18)
Skont l-awtoritajiet Franċiżi, l-ammont ta’ EUR 150 000 tal-għajnuna għas-salvataġġ tħallas fid-9 ta’ Awwissu 2007 u l-bilanċ ta’ EUR 850 000 fil-11 ta’ Settembru 2007. Il-pjan tar-ristrutturar ġie stabbilit mill-kumpanija matul is-sena finanzjarja 2007/08 u ġie implimentat minn Jannar 2008 (miżuri stabbiliti fl-ewwel semestru 2008: ħatra ta’ direttur ġenerali ġdid; waqfien ta’ ċerti attivitajiet ta’ defiċit; talba għal stima għat-twettiq tal-investimenti meħtieġa għall-orjentazzjoni mill-ġdid tal-kumpanija; titjib tas-sistema informatika).
Sitwazzjoni attwali tal-kumpanija
(19)
Skont l-informazzjoni pprovduta, fl-aħħar tas-sena finanzjarja 2007/08 il-kumpanija kellha fondi proprji negattivi ta’ madwar EUR 2,5 miljun. Sat-30 ta’ Ġunju 2007 ir-riżultati kienu qed juru defiċit u l-bilanċ ittrasferit kien negattiv b’madwar EUR 4,7 miljun.
(20)
Il-kumpanija kisbet l-ewwel riżultat pożittiv ta’ madwar EUR 525 000 wara s-sena finanzjarja 2007/08 (irreġistrat fit-30/06/2008). Barra minn hekk, il-kumpanija diġà wriet kapaċità ta’ awtofinanzjament ta’ aktar minn miljun euro. Skont l-awtoritajiet Franċiżi, dan kien possibbli minħabba miżuri ta’ ristrutturar li kienu diġà stabbiliti fl-ewwel semestru tal-2008.
(21)
Skont l-awtoritajiet Franċiżi, fin-nuqqas tal-għajnuna, l-impriża ma tkunx tista’ twettaq il-pjan tar-ristrutturar tagħha u ma tkunx tista’ terġa’ ssir vijabbli. Mingħajr għajnuna, ma tkunx tista’ terġa’ ssib struttura finanzjarja b’saħħitha li tippermettiha tiffinanzja l-attività tagħha waħedha.
Pjan tar-ristrutturar
(22)
Il-pjan tar-ristrutturar ikopri perjodu ta’ tliet snin finanzjarji, li huma mill-2007/08 sal-2009/10.
Is-suq
(23)
Il-kumpanija “Les Volailles du Périgord” hija attiva fit-tbiċċir tat-tiġieġ u tad-dundjani. Fl-2006/07 kienet tbigħ 70 % tal-prodotti tagħha bħala qatgħat, u l-bqija bħala tjur sħaħ u lesti għat-tisjir. Kienet tagħmel 44 % tal-fatturat tagħha (F) mis-supermarkets, 32 % mill-Hard Discount, 14 % mil-laħam u l-laħam imħejji b’mod tradizzjonali u 10 % mit-take aways. Skont l-informazzjoni pprovduta, l-iskjerament ġeografiku kummerċjali tal-kumpanija huwa nazzjonali. Skont l-istess informazzjoni hija għandha parti mis-suq Franċiż ta’ madwar 1 %.
(24)
Bl-e-Mail tat-12 ta’ Frar 2009 l-awtoritajiet Franċiżi ssottomettew, fl-Anness tal-pjan tar-ristrutturar tal-kumpanija, studju tas-suq imsejjaħ “L-Industrija u l-Kummerċ tat-Tjur”, imwettaq mill-kumpanija “Xerfi” f’Lulju 2008 (5).
(25)
Skont dan l-istudju, il-produzzjoni tal-laħam tat-tjur hija parti kbira tal-industrija tal-laħam fi Franza. Is-settur tat-tjur huwa relattivament ikkonċentrat: l-impriżi ta’ aktar minn 500 impjegat jiġġeneraw aktar min-nofs il-F tas-settur. Fl-ewwel post fis-suq Franċiż jinsab il-grupp LDC li għandu, b’F konsolidat ta’ madwar EUR 1,8 biljun, sehem fis-suq ta’ 25,5 %. Wara l-LDC hemm il-grupp GASTRONOME b’sehem fis-suq ta’ 14 % u l-grupp ARRIVE b’sehem fis-suq ta’ 9 %.
(26)
Skont l-informazzjoni pprovduta, fl-2007 is-suq tat-tjur innormalizza ruħu wara li għadda mit-tfixkil kbir ikkawżat mill-kriżi tal-influwenza tat-tjur fl-2006. Is-sena 2007 madankollu kienet ukoll immarkata minn żieda fil-prezz tal-materji primi agrikoli li għolliet l-prezz tal-għalf għat-tjur u, għalhekk, l-ispiża tal-produzzjoni. Fi ħdan is-suq tal-laħam, it-tjur għalhekk kienu l-ispeċi li l-prezz tal-bejgħ tagħhom għall-konsum żdied l-aktar fl-2007.
(27)
Skont l-awtoritajiet Franċiżi, il-kapaċitajiet ta’ produzzjoni fuq skala Komunitarja kienu qegħdin jiżdiedu għal bosta snin, u dan iwassal għal żieda fit-tbiċċir. Huwa previst li fi żmien medju t-tbiċċir tat-tjur jonqos bi ftit aktar minn 2 % minħabba n-nuqqas fil-konsum fil-kuntest tal-kriżi attwali. Il-prezzijiet iżda għandhom jiżdiedu fl-istess żmien.
Ċirkostanzi li wasslu għad-diffikultajiet tal-impriża
(28)
Skont l-awtoritajiet Franċiżi l-fatturi ewlenin li ġabu l-kumpanija f’sitwazzjoni ta’ diffikultà kienu l-influwenza tat-tjur, strateġija kummerċjali orjentata lejn swieq bi ftit qligħ kif ukoll il-kuntest ekonomiku (ara l-premessa 10) (6).
Strateġija futura proposta
(29)
Il-pjan tar-ristrutturar ta’ “Les Volailles du Périgord” jipprevedi modifika tal-istrateġija kummerċjali tal-kumpanija. Il-prodotti li ma jagħmlux ħafna qligħ bil-bejgħ (il-prezz bażiku l-aktar baxx) imwettqa bix-xiri tal-kummerċ, bħal pereżempju tiġieġ jew fargħun, għandhom jitnaqqsu ħafna biex iħallu post għall-prodotti b’valur miżjud aktar għoli u/jew ta’ kwalità aktar għolja. Dawn il-prodotti, li l-ispejjeż ta’ produzzjoni tagħhom huma totalment ikkontrollati upstream, jiġifieri fit-trobbija, għandhom jinqatlu u jiġu pproċessati mill-kumpanija.
(30)
Għalhekk, it-tjur tal-Label Rouge u tal-Bio għandhom jiġu żviluppati u kkumerċjalizzati f’imballaġġ innovattiv u li jagħti aktar valur miżjud (f’atmosfera) jew ikkummerċjalizzati fi swieq tax-xiwi tal-laħam li għalihom il-marġnijiet huma akbar.
(31)
Il-prodotti tal-“prezz l-aktar baxx” li huma meħtieġa fis-supermarkets f’prodotti addizzjonali ta’ kwalità għolja għandhom ikunu miżjuda bi prodotti b’valur miżjud aktar għoli (koxox, kebabs, prodotti mħawra). Barra minn hekk, il-kumpanija għandha żżomm parti kbira tal-bejgħ tagħha taħt il-marka tagħha “Le Croquant”.
Miżuri tar-ristrutturar
(32)
Il-pjan tar-ristrutturar ta’ “Les Volailles du Périgord” jipprevedi t-titjib tal-produzzjoni permezz ta’ investimenti fl-għodda u permezz tal-organizzazzjoni mill-ġdid tal-attività kif ukoll organizzazzjoni mill-ġdid tal-kumpanija.
(33)
Somma ta’ aktar minn EUR 4 miljun hija prevista biex tiġi mmodernizzata l-għodda tal-kumpanija. Xi investimenti ser jikkonċernaw il-bini (estensjoni tal-pjattaforma ta’ riċezzjoni tat-tjur), il-materjal ta’ produzzjoni (pjattaforma Maxiload tiġieġ u dundjani, moduli Maxiload, trakkijiet, linja ta’ kalibratura tal-ajru, imballaġġ f’atmosfera modifikata) u s-sistema ta’ informazzjoni (soluzzjoni SAP, tiġdid tal-infrastruttura informatika).
(34)
Skont l-informazzjoni pprovduta, il-moduli Maxiload sejrin jippermettu tagħbija aktar rapida u aktar faċli tat-tjur ħajjin fi trobbija u mbagħad fit-trakkijiet, rata ta’ tagħbija aħjar tal-vetturi u fl-aħħar nett it-tneħħija tat-tagħbija b’mod aktar faċli fil-post tat-tbiċċir. L-investimenti fuq il-pjattaforma fejn jaslu t-tjur sejrin jippermettu li x-xogħol isir inqas iebes u jitnaqqsu l-ispejjeż tal-ġbir. Ix-xiri ta’ għodda ta’ kalibrazzjoni għandu wkoll itejjeb il-kwalità tal-produzzjoni bi tjur magħżulin aħjar, iħaffef l-ipproċessar u l-imballaġġ tal-prodotti u jnaqqas in-numru ta’ persunal fil-post ta’ għażla. Barra minn hekk, dan l-investiment ser ikun meħtieġ għall-iżvilupp tas-swieq tax-xiwi li jeżiġu tiġieġ ikkalibrati. Ix-xiri tal-magna tal-imballaġġ f’atmosfera modifikata huwa indispensabbli biex jiġi sodisfatt is-suq tas-supermarkets, li huwa s-suq ewlieni tal-kumpanija.
(35)
Skont l-informazzjoni pprovduta, il-kumpanija m’għandhiex sistema ta’ informazzjoni integrata s’issa. L-investimenti fl-infrastruttura informatika u soluzzjoni SAP jippermettu li jsir titjib konsiderevoli fil-ġestjoni tal-impriża, mill-analiżi tal-qligħ ta’ kull segment prodott/suq sat-tbassir tal-iżvilupp tas-swieq tagħha.
(36)
Illum il-kumpanija għandha 205 impjegati, li 55 minnhom għandhom kuntratt għal żmien definit u 150 kuntratt għal żmien indefinit. Wara t-twettiq tal-investimenti previsti ser ikun hemm tnaqqis ta’ 9 persuni mill-persunal, jiġifieri ffrankar definittiv ġenerali ta’ aktar minn EUR 430 000. Barra minn hekk, bit-tnaqqis tal-bejgħ tagħha lejn il-Hard Discount, l-impriża ser tnaqqas il-persunal tagħha b’madwar 30 persuna permezz ta’ waqfien ta’ 55 % tal-kuntratti tagħha għal żmien definit. Dan ser jippermetti, skont l-informazzjoni pprovduta, li jiġu ffrankati aktar minn miljun euro. L-ispiża tas-sensji hija stmata għal madwar EUR 170 000. Direttur ġenerali ġdid tal-kumpanija diġà nħatar fl-ewwel semestru tal-2008. Barra minn hekk, il-pjan tar-ristrutturar jipprevedi li jiġi impjegat kontrollur tal-ġestjoni u persuna fuq bejgħ u marketing, biex imexxu l-orjentazzjonijiet ġodda meħuda mill-kumpanija.
(37)
Il-kumpanija bdiet twettaq il-miżuri tar-ristrutturar mill-ewwel semestru tal-2008 (ara l-premessa 18). Il-maġġoranza tal-investimenti ser titwettaq matul is-sena finanzjarja 2008/09. Il-proġett ta’ skjerament kummerċjali mill-ġdid, li beda fl-2008, ser jitkompla matul is-snin finanzjarji 2008/09 kif ukoll 2009/10.
Pjan finanzjarju tar-ristrutturar
(38)
Skont l-informazzjoni pprovduta, il-pjan finanzjarju tar-ristrutturar ser ikun dan li ġej:
Volailles du Périgord - Pjan finanzjarju tar-ristrutturar
(EUR)
Spiża
Finanzjament
Investimenti
4 145 150
Kiri
3 265 150
Sensji
170 000
Għajnuna għar-ristrutturar
1 000 000
Ristrutturar tal-ħtiġijiet tal-finanzjament tal-kapitali
850 000
Kontribuzzjoni tal-azzjonisti
900 000
Total
5 165 150
Total
5 165 150
(39)
Il-kiri, li bih sejra tiġi ffinanzjata l-parti l-kbira tal-investimenti, ser isir fuq kuntratt ta’ perijodu minn 4 sa 5 snin. L-awtoritajiet Franċiżi ppreżentaw lill-Kummissjoni l-proposta ta’ kuntratt ta’ finanzjament mill-kumpanija ETICA, tal-grupp Crédit Agricole Leasing.
(40)
Mill-kontribuzzjoni totali ta’ EUR 900 000 tal-azzjonisti, EUR 850 000 ser jiddaħħlu f’kontijiet kurrenti u sejrin iservu għar-ristrutturar finanzjarju tal-ħtiġijiet tal-finanzjament tal-kapital. Skont l-informazzjoni pprovduta, dan ir-ristrutturar finanzjarju ser jippermetti lill-kumpanija jerġa’ jkollha struttura finanzjarja b’saħħitha u, għalhekk, li terġa’ ssib il-kapaċità li tiffinanzja ruħha permezz tal-użu tas-sorsi tas-suq.
Il-pjan tan-negozju
(41)
Bl-e-Mail tat-18 ta’ Settembru 2008 l-awtoritajiet Franċiżi ppreżentaw pjan tan-negozju għall-perijodu sal-aħħar tas-sena finanzjarja 2009/10. Dan il-pjan tan-negozju li, skont l-informazzjoni pprovduta, juri ipoteżi medjana għal “Les Volailles du Périgord”, diġà jinkludi r-riżultati miksuba b’mod effettiv fis-snin finanzjarji 2006/07 kif ukoll 2007/08. Bl-e-Mail tat-12 ta’ Frar 2009 l-awtoritajiet Franċiżi ppreżentaw ukoll pjanijiet tan-negozju għal xenarji ottimisti u pessimisti tal-kumpanija.
(42)
Il-pjan tan-negozju medjan huwa bbażat fuq l-iżvilupp li ġej tal-F u tal-medda ta’ prodotti:
Volailles du Périgord - Żvilupp tal-Fatturat u tal-volumi għal kull grupp ta’ klijenti
2006/07
2007/08
2008/09
2009/10
Development
F (f’eluf ta’ EUR)
Supermarkets
19 137
19 680
20 250
21 736
14 %
Hard Discount
13 839
12 462
7 775
5 959
-57 %
Ħwienet tal-laħam u tal-laħam imħejji b’mod tradizzjonali.
5 927
7 064
5 152
5 357
-10 %
Ħwienet tax-xiwi Speċjalizzati/TA (*)
4 328
5 526
6 616
6 828
58 %
Total
43 231
44 732
39 793
39 880
-8 %
Volum (tunnellati ta’ prodotti lesti)
Supermarkets
5 687
5 289
5 329
5 720
1 %
%/total
39 %
42 %
47 %
51 %
Hard Discount
4 384
3 748
2 281
1 752
-60 %
%/total
30 %
30 %
20 %
15 %
Ħwienet tal-laħam u tal-laħam imħejji b’mod tradizzjonali.
2 968
1 653
1 610
1 633
-45 %
%/total
20 %
13 %
14 %
14 %
Ħwienet tax-xiwi Speċjalizzati/TA (*)
1 679
1 929
2 198
2 202
31 %
%/total
11 %
15 %
19 %
19 %
Total
14 718
12 619
11 418
11 307
-23 %
Prezz medju (EUR/kg)
2,94
3,54
3,49
3,53
(43)
Il-pjan tar-ristrutturar jimmira għat-titjib tal-valorizzazzjoni tal-produzzjoni tal-“Volailles du Périgord” permezz ta’ ċentralizzazzjoni mill-ġdid fuq l-attivitajiet li jagħmlu jrendu l-aktar. Bħala total, il-kumpanija sejra tnaqqas l-attività tagħha f’volumi ta’ 23 % fil-perijodu ta’ ristrutturar (2006/07-2009/10). It-tnaqqis ser isir fil-hard discount (- 60 %) kif ukoll fil-ħwienet tal-laħam (- 45 %). Iżda, il-bejgħ f’volumi sejrin jiżdiedu b’1 % fis-supermarkets kif ukoll b’31 % fil-ħwienet tax-xiwi speċjalizzati u fit-take aways (li huwa, skont l-informazzjoni pprovduta, ċirkwit fejn il-previżjonijiet f’termini ta’ żvilupp tad-domanda huma tajbin).
(44)
Minkejja dan it-tnaqqis ġenerali konsiderevoli tal-volumi, il-F ser jonqos b’8 % biss matul l-istess perijodu. Skont l-awtoritajiet Franċiżi, wara l-perijodu tar-ristrutturar il-kumpanija ser ikollha sehem fis-suq (nazzjonali Franċiż) ta’ 0.8 %.
(45)
Iċ-ċifri ewlenin tal-pjan tan-negozju medjan jistgħu jiġu miġbura fil-qosor kif ġej:
Volailles du Périgord - ċifri ewlenin tal-pjan tan-negozju
(f’eluf ta’ EUR)
2006/07
2007/08
2008/09
2009/10
Fatturat
43 231
44 732
39 793
39 880
Marġni kummerċjali
11 525
12 390
10 872
10 223
Valur miżjud
6 931
7 774
7 868
7 318
Riżultat operattiv
- 465
445
1 115
828
Riżultat attwali
- 570
326
974
553
Riżultat kontabbli
-57
525
823
675
KAF (**)
ns
1 001
1 204
1 233
Fond tal-kapital
-4 376
-3 660
-1 895
-1 013
Fondi proprji
-3 071
-2 466
238
791
DŻTM (***)
871
603
3 408
3 057
Likwidità
- 844
-1 295
428
785
Kapaċità ta’ ħlas lura. (****)
ns
0,60
2,83
2,48
(46)
Il-pjan tan-negozju medjan jipprevedi, flimkien mat-titjib tal-valorizzazzjoni tal-prodott, tnaqqis tal-ispejjeż esterni (l-inqas użu tas-servizz intermedjarju; tnaqqis fl-ispejjeż għall-enerġija) u tal-ispejjeż tal-persunal (tnaqqis tan-numru tal-persunal). Għalekk huwa previst li r-riżultat ser jitjieb b’mod ċar matul il-perijodu tar-ristrutturar, biex jilħaq madwar 1.7 % (fuq il-bażi tar-riżultat kontabbli) fl-2009/10. Il-kapaċità ta’ awtofinanzjament annwali għandha tilħaq livell ta’ madwar EUR 1.2 miljun fl-2009/10 u huwa previst li l-fond tal-kapital jista’ jitjieb b’madwar EUR 3.4 miljun matul il-perijodu ta’ ristrutturar.
(47)
Il-pjan tan-negozju medjan jipprevedi titjib konsiderevoli fl-istruttura finanzjarja tal-kumpanija. Il-fondi proprji ser jerġgħu jiġu pożittivi mis-sena finanzjarja 2008/09 (7). Minkejja żieda fid-djun fuq żmien twil u medju fl-2008/09 (kiri li bih ser tiġi ffinanzjata l-parti l-kbira tal-invetimenti previsti), il-kapaċità ta’ ħlas lura (kif inhi definita fil-punt 0) sejra tilħaq biss 2.48 fl-aħħar tal-perjodu tar-ristrutturar. Il-likwidità għandha ssir pożittiva wkoll mis-sena finanzjarja 2008/09.
(48)
Skont l-awtoritajiet Franċiżi, dan l-iżvilupp huwa kkonfermat bir-riżultati pożittivi li nkisbu b’mod effettiv fis-sena finanzjarja 2007/08 (ara l-premessa 20).
(49)
Ix-xenarji ottimisti u pessimisti għall-iżvilupp ta’ “Les Volailles du Périgord”, ippreżentati wkoll mill-awtoritajiet Franċiżi (ara l-premessa 41), huma bbażati fuq l-ipoteżijiet li ġejjin:
(50)
Ipoteżi ottimista: tunnellati ekwivalenti għal dawk previsti fl-ipoteżi medjana, bi ftit titjib fl-iżvilupp tal-volumi fit-take aways u prezz medju apparenti ta’ EUR 3,56 meta mqabbel ma’ EUR 3,53 fl-ipoteżi medjana. Ipoteżi pessimista: tunnellati li qegħdin jonqsu fis-supermarkets fl-2009/10 kontra għal dak li huwa previst fix-xenarju medjan; tunnellati wieqfa fit-take aways bi żvilupp ta’ dan is-suq insuffiċjenti; prezz medju apparenti ta’ EUR 3,48 meta mqabbel ma’ EUR 3,53 fl-ipoteżi medjana.
(51)
Ix-xenarju ottimist jipprevedi titjib ċar tal-qligħ fil-perijodu. Ir-riżultat jidher li jiżdied b’EUR 1,3 miljun meta mqabbel mal-ipoteżi medjana. F’termini ta’ sitwazzjoni finanzjarja, din ser twassal għal rikostituzzjoni tal-fond tal-kapital li jiġi bbilanċjat. Ix-xenarju pessimist iwassal għal tnaqqis tal-qligħ b’riżultati ta’ miljun euro inqas meta mqabbla mal-ipoteżi medjana. F’termini ta’ sitwazzjoni finanzjarja, din sejra twassal għal nuqqas ta’ rikostituzzjoni tal-likwidità, li titjieb matul il-perijodu iżda tibqa’ negattiva fl-2009/10.
Affarijiet oħra
(52)
Skont l-informazzjoni pprovduta mill-awtoritajiet Franċiżi, mhuwiex previst li l-kumpanija “Les Volailles du Périgord” tirċievi għajnuniet oħra qabel it-tmiem tal-perijodu tar-ristrutturar tagħha.
V. EVALWAZZJONI
(53)
Il-kumpanija “Les Volailles du Périgord” hija attiva fit-tbiċċir tal-tiġieġ u tad-dundjani. Il-Kummissjoni tinnota li l-Artikoli 92, 93 u 94 tat-Trattat (li saru l-Artikoli 87, 88 u 89) japplikaw għall-produzzjoni tal-laħam tat-tjur, skont l-Artikolu 19 tar-Regolament (KEE) Nru 2777/75 tal-Kunsill tad-29 ta’ Ottubru 1975 dwar l-organizzazzjoni komuni fis-suq tal-laħam tat-tjur (8), li kien japplika fil-mument tal-għoti tal-għajnuna (9).
1. Preżenza ta’ għajnuna fis-sens tal-Artikolu 87(1) tat-Trattat
(54)
Skont l-Artikolu 87(1) tat-Trattat, l-għajnuniet mogħtija mill-Istati jew permezz tar-riżorsi tal-Istat ta’ kwalunkwe forma li twassal għal distorsjoni jew theddida ta’ distorsjoni għall-kompetizzjoni billi tiffavorixxi ċerti impriżi jew ċerti produzzjonijiet, mhumiex kumpatibbli mas-suq komuni, minħabba li jaffettwaw il-kummerċ bejn l-Istati Membri.
(55)
L-għajnuna hija mogħtija mill-Istat u mill-Kunsill Reġjonali tal-Aquitaine (ara l-premessi 12 u 18) u tiffavorixxi impriża partikolari. Skont ġurisprudenza kostanti huwa meqjus li l-kummerċ huwa affettwat meta l-impriża benefiċjarja teżerċita attività ekonomika u ssib ruħha f’kompetizzjoni mal-prodotti li ġejjin minn Stati Membri oħrajn (10). Is-sempliċi fatt li l-kompetittività ta’ impriża tiġi msaħħa meta mqabbla ma’ impriżi kompetituri billi tikseb vantaġġ ekonomiku li kieku ma kinitx tirċievi fl-eżerċizzju normali tal-attività tagħha, jindika li hemm riskju ta’ distorsjoni tal-kompetizzjoni (11). “Les Volailles du Périgord” topera f’settur fejn hemm kummerċ bejn l-Istati Membri (12). Kif il-Kummissjoni nnotat diġà fl-ittra tagħha C(2007) 3564 tad-19 ta’ Lulju 2007, l-għajnuna mogħtija għalhekk tista taffettwa l-kompetizzjoni u l-kummerċ bejn l-Istati Membri u għalhekk tikkostitwixxi għajnuna mill-Istat fis-sens tal-Artikoli 87(1) tat-Trattat.
2. Kompatibbiltà mas-suq komuni skont l-Artikolu 87(3)(c) tat-Trattat
(56)
L-Artikolu 87(3)(c) tat-Trattat jipprevedi madankollu li jistgħu jitqiesu bħala kumpatibbli mas-suq komuni l-għajnuniet intenzjonati biex jiffaċilitaw l-iżvilupp ta’ ċerti attivitajiet jew ta’ ċerti reġjunijiet ekonomiċi meta ma jbiddlux il-kundizzjonijiet tal-kummerċ b’mod li jmur kontra l-interess komuni.
(57)
Sabiex din id-deroga tkun applikabbli, id-dispożizzjonijiet rilevanti li jirregolaw l-għoti tal-għajnuniet għandhom jiġu ssodisfati.
Għajnuna għas-salvataġġ
(58)
Il-Kummissjoni eżaminat l-għajnuna għas-salvataġġ tal-kumpanija “Les Volailles du Périgord”, fid-dawl tal-linji gwida li kienu japplikaw fid-data tan-notifika, jiġifieri l-linji gwida tal-Komunità dwar l-għajnuniet mill-Istat fis-settur agrikolu (13) u l-linji gwida Komunitarji dwar l-għajnuniet mill-Istat għas-salvataġġ u għar-ristrutturar ta’ impriżi f’diffikultà (14) (“linji gwida”).
(59)
Bl-ittra tad-19 ta’ Lulju 2007 C(2007) 3564 hija ddeċidiet li tikkunsidra l-għajnuna bħala kumpatibbli mas-suq komuni b’applikazzjoni tal-Artikolu 87(3)(c) tat-Trattat.
(60)
Skont il-punt 25(a) tal-linji gwida, l-għajnuniet għas-salvataġġ għandhom jikkonsistu f’għajnuniet ta’ likwidità fil-forma ta’ garanziji ta’ krediti jew ta’ krediti, li jkunu sottomessi għal rata mill-inqas komparabbli mar-rati osservati għas-self lil impriżi b’saħħithom, u b’mod partikolari mar-rati ta’ referenza adottati mill-Kummissjoni. Kwalunkwe self għandu jiġi mħallas lura u kwalunkwe garanzija għandha tintemm fi żmien mhux aktar minn sitt xhur minn meta titħallas l-ewwel parti lill-impriża.
(61)
L-għajnuna approvata għandha tieħu l-forma ta’ self rimborsabbli li jkun sottomess għal rata ta’ imgħax annwali ugwali għar-rata ta’ referenza tal-Kummissjoni li tapplika fil-mument meta jingħata s-self (4,62 % mill-1 ta’ Lulju 2007).
(62)
L-awtoritajiet Franċiżi indikaw li s-self ser jiġi mħallas lura fi żmien sitt xhur mill-ewwel ħlas tas-somom mislufa lill-impriża. B’mod konformi mad-dispożizzjonijiet tal-punt 25(c) tal-linji gwida, huma impenjaw ruħhom li jissottomettu lill-Kummissjoni pjan ta’ ristrutturar, pjan ta’ stralċ jew il-prova li s-self tħallas lura kollu, sa mhux aktar tard minn sitt xhur wara l-awtorizzazzjoni tal-għajnuna għas-salvataġġ mill-Kummissjoni.
(63)
Peress li Franza naqqset milli tippreżenta d-dokumenti meħtieġa, il-Kummissjoni, bl-ittra C(2008) 3540 finali tas-16 ta’ Lulju 2008, fetħet il-proċedura ta’ investigazzjoni formali fis-sens tal-Artikolu 88(2) tat-Trattat u tar-Regolament (KE) Nru 659/1999 dwar l-applikazzjoni tal-għajnuna għas-salvataġġ. F’din l-ittra l-Kummissjoni nnotat li kien probabbli li l-għajnuna għas-salvataġġ kienet ġiet estiża illegalment għal aktar minn 6 xhur, u esprimiet id-dubji tagħha dwar il-kompatibbiltà tal-miżura inkwistjoni mas-suq komuni.
(64)
Bl-e-Mail tat-18 ta’ Settembru 2008, Franza ppreżentat pjan tar-ristrutturar. Intbagħtet aktar informazzjoni bl-e-Mail tat-12 ta’ Frar 2009. L-awtoritajiet Franċiżi enfasizzaw li għalkemm il-kumpanija “Les Volailles du Périgord” damet biex tapplika għal għajnuna għar-ristrutturar, il-pjan tar-ristrutturar ġie implimentat minn Jannar 2008 (ara l-premessa 22). Il-Kummissjoni esprimiet dispjaċir li Franza ma rrispettatx l-impenn tagħha li tissottometti d-dokumenti meħtieġa fi żmien sitt xhur.
(65)
Skont il-punt 29 tal-linji gwida, l-awtorizzazzjoni ta’ għajnuna għas-salvataġġ ma timplikax neċessarjament li l-għajnuniet li jirrigwardjaw pjan tar-ristrutturar ikunu awtorizzati minħabba f’hekk, peress li dawn għandhom jiġu eżaminati fuq il-merti tagħhom.
(66)
Għalhekk għandu jiġi eżaminat jekk l-għajnuna għar-ristrutturar tal-kumpanija “Les Volailles du Périgord”, fil-forma ta’ bidla tal-għajnuna għas-salvataġġ ta’ EUR 1miljun, hijiex kumpatibbli mas-suq komuni.
Għajnuna għar-ristrutturar
(67)
Il-pjan tar-ristrutturar ta’ “Les Volailles du Périgord”, għall-finanzjament parzjali li għalih din l-għajnuna qiegħda tiġi mitluba, ġie applikat minn Jannar 2008. F’dan il-mument, il-linji gwida tal-Komunità rigward l-għajnuniet mill-Istat fis-settur agrikolu u tal-foresti 2007 sa 2013 (15) kienu japplikaw. Dawn il-linji gwida agrikoli jirreferu, fil-punt 145, għal-linji gwida għall-eżaminazzjoni tal-għajnuniet għas-salvataġġ u għar-ristrutturar ta’ impriżi f’diffikultà.
(68)
Is-sezzjoni 3.2 tal-linji gwida tisabbilixxi r-regoli għall-għajnuniet għar-ristrutturar.
Eliġibbiltà tal-impriża
(69)
Skont il-punt 33 tal-linji gwida, l-impriżi f’diffikultà biss fis-sens tal-punti 9 sa 13 huma eliġibbli għal għajnuna għar-ristrutturar. Is-sezzjoni 2.1 tal-istess linji gwida tistabbilixxi dan il-kunċett.
(70)
Il-punt 10 jelenka l-kriterji li għandhom jiġu ssodisfati sabiex kumpanija tiġi meqjusa ex officio bħala waħda f’diffikultà (l-għibien ta’ aktar min-nofs tal-kapital azzjonarju jew tal-fondi proprji jew l-eżistenza ta’ kundizzjonijiet ta’ sottomissjoni għal proċedura kollettiva ta’ insolvenza tad-dritt nazzjonali). Il-punt 11 jipprevedi, madankollu, li anke jekk l-ebda waħda mill-kundizzjonijiet stabbiliti fil-punt 10 ma tiġi sodisfatta, impriża xorta tista’ titqies bħala waħda f’diffikultà, b’mod partikolari jekk ikunu jeżistu l-indikaturi tipiċi ta’ impriża f’sitwazzjoni ta’ diffikultà, bħal pereżempju, telf dejjem jiżdied, żieda fl-istokks jew żieda fid-dejn.
(71)
Il-kumpanija “Les Volailles du Périgord”, li għandha defiċit strutturali iżda li qiegħda tirpilja, ġiet affettwata ħafna mill-kriżi tal-influwenza tat-tjur: Il-fatturat nett naqas b’madwar EUR 5 miljun fis-sena finanzjarja 2005/2006 meta mqabbel mas-sena finanzjarja preċedenti u l-likwidità kompliet tonqos minħabba t-telf u ż-żieda tal-istokks ta’ tjur iffriżati. L-overdraft tal-bank, li bih il-kumpanija setgħet tkompli tiffinanzja ruħha fl-ewwel semestru tal-2007, ġie awtorizzat biss sakemm tiġi mħallsa l-għajnuna għas-salvataġġ. Fil-każ li din l-għajnuna ma tingħatax, dan kien isir dobut u kien iwassal għad-dikjarazzjoni tal-waqfien tal-pagamenti u l-istralċ volontarju tal-kumpanija (ara l-premessa 10). Għalhekk il-Kummissjoni nnotat li l-kumpanija setgħet titqies bħala waħda f’diffikultà fis-sens tal-punt 11 tal-linji gwida (16).
(72)
Parti mill-għajnuna għas-salvataġġ ta’ miljun euro ġiet imħallsa f’Awwissu 2007 u parti oħra f’Settembru 2007 (ara l-premessa 18). L-ewwel miżuri tar-ristrutturar ittieħdu minn Jannar 2008 (ara l-istess premessa 18). Ir-riżultat ftit pożittiv tas-sena finanzjarja 2007/08 jirrifletti l-miżuri diġà meħuda wara l-ħlas tal-għajnuna għas-salvataġġ (ara l-premessa 20). Il-fondi proprji kif ukoll il-likwidità kienu għadhom negattivi, b’ammont ta’ madwar EUR 2.5 miljun u madwar EUR 1.3 miljun rispettivament, wara din is-sena finanzjarja. Il-pjan tan-negozju medjan jipprevedi li jerġgħu jkunu pożittivi l-fondi proprji kif ukoll il-likwidità, li fl-aħħar tal-perijodu tar-ristrutturar fl-2009/10 sejrin jilħqu livell ta’ madwar EUR 800 000 rispettivament (ara l-premessa 45). Peress li l-pjan tan-negozju jinkludi l-għajnuna għar-ristrutturar ta’ miljun euro, il-Kummissjoni tirrikonoxxi li l-kumpanija mhux ser tkun tista’ tlesti l-pjan tar-ristrutturar tagħha u ma tkunx tista’ terġa’ tibda tagħmel qligħ mingħajr għajnuna. Din is-sitwazzjoni tfixkel lill-kumpanija milli ssib struttura finanzjarja b’saħħitha li tippermettiha tiffinanzja waħedha l-attività tagħha. Il-Kummissjoni tinnota, għalhekk, li fil-bidu tal-perijodu tar-ristrutturar f’Jannar 2008, il-kumpanija “Les Volailles du Périgord” tista’, mingħajr din l-għajnuna (jiġifieri fil-każ li terġa’ titħallas lura l-għajnuna għas-salvataġġ), xorta titqies bħala waħda f’diffikultà fis-sens tal-linji gwida.
L-irkupru tal-vijabbiltà fuq żmien twil
(73)
Skont il-punti 34 sa 37 tal-linji gwida, l-għoti tal-għajnuna għandu jkun soġġett għall-implimentazzjoni ta’ pjan tar-ristrutturar li għandu jippermetti l-irkupru fi żmien raġonevoli tal-vijabbiltà fit-tul tal-impriża. Dan it-titjib tal-vijabbiltà għandu jirriżulta l-aktar minn miżuri interni u ma jistax jiġi bbażat fuq fatturi esterni, li l-impriża ma tantx ikollha kontroll fuqhom (varjazzjoni tal-prezzijiet, tad-domanda, eċċ). Il-pjan tar-ristrutturar għandu jqis is-sitwazzjoni attwali u l-iżvilupp li jista’ jiġi previst tal-provvista u tad-domanda. Xenarji li juru ipoteżijiet ottimisti, pessimisti u medjani għandhom jiġu inklużi. Il-pjan tar-ristrutturar għandu jipprevedi tali tibdil fl-impriża li din tkun tista’ tkopri, wara li jitlesta r-ristrutturar, l-ispejjeż kollha tagħha, inklużi l-ispejjeż ta’ diprezzament u l-ispejjeż finanzjarji. Il-qligħ mistenni mill-kapitali proprju tal-impriża ristrutturata għandu jkun biżżejjed biex jippermettilha tiffaċċja l-kompetizzjoni u tiddependi biss fuq il-forzi tagħha stess. Jekk id-diffikultajiet tal-impriża jirriżultaw minn difetti fis-sistema ta’ tmexxija tagħha, dan għandu jkun soġġett għal adattamenti meħtieġa.
(74)
L-awtoritajiet Franċiżi ppreżentaw lill-Kummissjoni pjan tar-ristrutturar tal-kumpanija għal tliet snin finanzjarji, li huma mill-2007/08 sal-2009/10. Dan il-pjan tar-ristrutturar ġie implimentat minn Jannar 2008. Huwa bbażat fuq pjan tan-negozju li juri l-ipoteżi medjana u li jinkludi diġà r-riżultati realment miksuba fis-snin finanzjarji 2006/07 kif ukoll 2007/08 (ara l-premessa 41). Il-pjan tar-ristrutturar sar flimkien ma’ studju tas-suq li sar f’Lulju 2008, imwettaq mill-Kumpanija “Xerfi” (ara l-premessa 24).
(75)
Il-pjan tar-ristrutturar jimmira għat-titjib tal-valorizzazzjoni tal-produzzjoni permezz ta’ ċentralizzazzjoni mill-ġdid fuq l-attivitajiet li li jrendu l-aktar. Bħala total, il-kumpanija sejra tnaqqas, fl-ipoteżi medjana, l-attività tagħha f’volumi ta’ 23 % u f’F ta’ 8 % fuq il-perijodu tar-ristrutturar (ara l-premessa 43 u 44). Skont l-awtoritajiet Franċiżi, il-pjan tar-ristrutturar ser jippermetti lill-kumpanija terġa’ ssib il-kapaċità tagħha li tiffinanzja ruħha permezz tal-użu tas-sorsi tas-suq. Skont il-pjan tan-negozju medjan, ir-riżultat kontabbli ser jilħaq madwar 1,7 % tal-F f’2009/10. Il-kapaċità ta’ awtofinanzjament annwali għandha tilħaq livell ta’ madwar EUR 1.2 miljun u huwa previst li l-fond tal-kapital jista’ jitjieb b’madwar EUR 3,4 miljun matul l-istess perjodu. L-istruttura finanzjarja tal-kumpanija għandha titjieb b’mod konsiderevoli. Huwa previst li l-fondi prorpji jerġgħu jiġu pożittivi mis-sena finanzjarja 2008/09 u, minkejja żieda tad-debiti fuq żmien twil u medju fl-2008/09 (finanzjament permezz tal-kiri), il-kapaċità ta’ ħlas lura sejra tilħaq biss 2,48 fit-tmiem tal-perijodu tar-ristrutturar. Il-likwidità għandha wkoll issir pożittiva mis-sena finanzjarja 2008/09 (ara l-premessi 46 u 47).
(76)
Barra minn hekk, pjanijiet tan-negozju li juru x-xenarji ottimisti u pessimisti ġew ippreżentati lill-Kummissjoni (ara l-premessa 49). Il-pjan tan-negozju bbażat fuq l-ipoteżi ottimista jipprevedi titjib ċar tal-qligħ fil-perijodu. F’termini ta’ sitwazzjoni finanzjarja, jirriżulta rikostituzzjoni tal-fond tal-kapital li jerġa’ jikseb il-bilanċ. Ix-xenarju pessimist iwassal għal tnaqqis tal-qligħ b’riżultati ta’ miljun euro inqas minn dawk tal-ipoteżi medjana. F’termini ta’ sitwazzjoni finanzjarja, jirriżulta nuqqas ta’ rikostituzzjoni tal-likwidità, li titjieb matul il-perijodu iżda tibqa’ negattiva fl-2009/10 (ara l-premessa 51).
(77)
Biex titjieb u tissaħħaħ il-ġestjoni tal-kumpanija, diġà nħatar direttur ġenerali fl-ewwel semestru tal-2008. Barra minn hekk, il-pjan tar-ristrutturar jipprevedi li jiġi impjegat kontrollur tal-ġestjoni u persuna fuq bejgħ u marketing, biex imexxu l-orjentazzjonijiet ġodda meħuda mill-kumpanija.
(78)
Il-Kummissjoni tinnota li t-tul tal-pjan tar-ristrutturar ta’ tliet snin finanzjarji (2007/08-2009/10) huwa l-iqsar possibbli biex jippermetti lill-kumpanija twettaq l-orjentazzjoni kummerċjali mill-ġdid tagħha, timplimenta l-miżuri tar-ristrutturar previsti u tistabbilizza, wara l-bidla, is-sitwazzjoni ekonomika u finanzjarja tagħha b’mod sostenibbli.
(79)
Għalhekk, il-Kummissjoni tikkunsidra li dan il-pjan tar-ristrutturar tal-“Volailles du Périgord” jista’ jerġa’ jistabbilixxi fi żmien raġonevoli l-vijabbiltà fuq żmien twil tal-impriża.
Prevenzjoni ta’ kwalunkwe distorsjoni eċċessiva tal-kompetizzjoni
(80)
Skont il-punti 38 sa 42 tal-linji gwida, kwalunkwe distorsjoni eċċessiva tal-kompetizzjoni għandha tiġi evitata. Fit-termini tal-punt 38, għandhom jittieħdu miżuri ta’ kumpens sabiex l-effetti li jisfavorixxu l-kundizzjonijiet tal-kummerċ ikunu mnaqqsa sal-minimu. Skont il-punt 40, il-kontropartijiet għandhom ikunu proporzjonati mal-effetti ta’ distorsjoni kkawżati mill-għajnuna, u b’mod partikolari mad-daqs u mal-piż relattiv tal-impriża fis-suq jew fis-swieq li topera fihom. Dawn għandhom jirrigwardaw, b’mod partikolari, is-suq jew is-swieq fejn l-impriża ser ikollha pożizzjoni importanti wara r-ristrutturar. Il-waqfien tal-attivitajiet b’defiċit li fi kwalunkwe każ ser ikun meħtieġ biex terġa’ tiġi stabbilita l-vijabbiltà mhux ser jiġi kkunsidrat bħala tnaqqis tal-kapaċità jew tal-preżenza fis-suq.
(81)
Skont l-informazzjoni pprovduta, l-iskjerament ġeografiku kummerċjali tal-kumpanija “Les Volailles du Périgord” huwa nazzjonali u għandha sehem f’dan is-suq ta’ madwar 1 % (ara l-premessi 23). Għalhekk, wieħed jista’ jikkunsidra li fuq livell Komunitarju s-sehem fis-suq tal-“Volailles du Périgord” għadu inqas sinifikattiv. Il-kumpanija hija, madankollu, obbligata fil-pjan tan-negozju tagħha li tnaqqas l-attività tagħha f’volumi ta’ 23 % u f’F ta’ 8 % (ipoteżi medjana) matul il-perijodu tar-ristrutturar (ara l-premessi 43 u 44). It-tnaqqis ser isir fil-hard discount (- 60 % f’volumi) kif ukoll fil-ħwienet tal-laħam (- 45 % f’volumi). L-awtoritajiet Franċiżi kkonfermaw li l-attivitajiet li ser jitnaqqsu fil-qafas tal-pjan tar-ristrutturar ma kinux attivitajiet b’defiċit. Dawn l-attivitajiet, madankollu, kienu jiġġeneraw marġni medja ċara inqas għolja minn dik li tista’ titwettaq bil-prodotti għas-supermarkets, għall-ħwienet tax-xiwi speċjalizzati u għat-take aways (0,4 EUR/kg vs. 0,6 EUR/kg).
(82)
Skont l-awtoritajiet Franċiżi, is-sehem fis-suq tal-kumpanija, minħabba t-tnaqqis tal-attività tagħha, ser jonqos matul il-perijodu tar-ristrutturar sa 0,8 % tas-suq nazzjonali. Meta titqies l-importanza ferm żgħira tal-kumpanija fis-suq Ewropew tat-tiġieġ u tad-dundjani, u l-fatt li t-tnaqqis fil-produzzjoni ma jirriżultax minn ħtieġa li jitwaqqfu l-attivitajiet b’defiċit, il-Kummissjoni nnotat li l-miżuri ta’ kumpens proposti huma adegwati.
Limitazzjoni tal-għajnuna għall-minimu
(83)
Skont il-punti 43 sa 45 tal-linji gwida, l-għajnuna għandha tkun limitata għall-minimu meħtieġ. Skont il-punt 43, il-benefiċjarju tal-għajnuna għar-ristrutturar għandu jikkontribwixxi ħafna għall-pjan tar-ristrutturar mir-riżorsi proprji tiegħu, inkluż permezz tal-bejgħ ta’ assi li mhumiex indispensabbli għas-sopravivenza tal-impriża jew permezz ta’ finanzjament estern miksub skont il-kundizzjonijiet tas-suq. Din il-kontribuzzjoni għandha tkun reali, jiġifieri effettiva, b’esklużjoni ta’ kwalunkwe benefiċċju potenzjali, bħal pereżempju il-fluss ta’ flus. Fit-termini tal-punt 44, din il-kontribuzzjoni reali għandha normalment tkun mill-inqas 40 % għall-impriżi ta’ daqs medju. Il-punt 45 jistipola li l-ammont tal-għajnuna għandu jkun ta’ natura li jevita li l-impriża jkollha likwiditajiet eċċessivi u li l-għajnuna m’għandha bl-ebda mod isservi biex tiffinanzja investimenti ġodda li mhumiex indispensabbli għall-irkupru tal-vijabbiltà tal-impriża.
(84)
Skont l-informazzjoni pprovduta mill-awtoritajiet Franċiżi, l-ispejjeż tar-ristrutturar ta’ EUR 5 165 150 sejrin jiġu ffinanzjati, minbarra minn din l-għajnuna ta’ miljun euro, sa EUR 3 265 150 mill-kiri u sa EUR 900 000 permezz ta’ kontribuzzjoni mill-azzjonisti (ara l-premessa 38). Is-sehem proporzjonali tal-kontribuzzjoni tal-impriża għall-ispiża totali tar-ristrutturar għalhekk jirrappreżenta madwar 81 %. B’inqas minn 250 impjegat u fatturat ta’ inqas minn EUR 50 miljun, il-kumpanija “Les Volailles du Périgord” taqa’ taħt il-kriterji tal-impriżi ta’ daqs medju, li minnhom hija mitluba kontribuzzjoni reali ta’ mill-inqas 40 % skont il-linji gwida. Il-kontribuzzjoni reali tal-impriża għalhekk hija konformi ma’, u anke taqbeż, ir-rekwiżiti tal-linji gwida. Skont l-awtoritajiet Franċiżi l-kumpanija m’għandhiex likwiditajiet eċċessivi. Huma enfasizzaw li l-likwidità tal-kumpanija kienet għadha negattiva b’madwar EUR 1.5 miljun fit-30 ta’ Ġunju 2008. F’dan il-kuntest il-Kummissjoni tinnota li awtorizzazzjoni ta’ din l-għajnuna mhux ser twassal għal kontribuzzjoni ta’ likwidità supplementari għall-kumpanija, iżda pjuttost ser tikkonsisti f’bidla tal-għajnuna għas-salvataġġ, li kienet diġà mħallsa f’Awwissu u f’Settembru 2007. L-awtoritajiet Franċiżi wrew li l-investimenti previsti (ara l-premessi 33 sa 35) huma indispensabbli għall-irkupru tal-vijabbiltà tal-impriża. Billi kkunsidrat l-elementi esposti hawn fuq, il-Kummissjoni tinnota li din l-għajnuna hija limitata għall-minimu meħtieġ, b’mod konformi mal-punti 43 sa 45 tal-linji gwida.
Dispożizzjonijiet oħra
(85)
Skont il-punt 47 tal-linji gwida, l-impriża għandha timplimenta totalment il-pjan tar-ristrutturar. Il-Kummissjoni ser tqis kwalunkwe nuqqas ta’ eżekuzzjoni tal-pjan bħala applikazzjoni abużiva tal-għajnuna mingħajr preġudizzju għall-Artikolu 23 tar-Regolament (KE) Nru 659/1999 u għall-possibbiltà li jittieħdu passi quddiem il-Qorti tal-Ġustizzja, b’mod konformi mat-tieni subparagrafu tal-Artikolu 88(2) tat-Trattat.
(86)
Skont il-punt 49 tal-linji gwida, il-Kummissjoni għandha tkun tista’ tiżgura l-implimentazzjoni tajba tal-pjan tar-ristrutturar, permezz ta’ rapporti regolari dettaljati li għandhom jiġu ppreżentati lilha mill-Istat Membru. Skont il-punt 51 tal-linji gwida, il-preżentazzjoni annwali ta’ kopja tal-kont tal-qligħ u t-telf u tal-bilanċ tal-kumpanija mogħtija l-għajnuna normalment tkun biżżejjed għal SMEs. Wara l-awtorizzazzjoni ta’ għajnuna għar-ristrutturar, il-pjan tar-ristrutturar jista’ biss jiġi mmodifikat (matul il-perijodu tar-ristrutturar) jekk il-modifiki jkunu konformi mal-punt 52 tal-linji gwida u jekk ikunu awtorizzati mill-Kummissjoni. L-awtoritajiet Franċiżi impenjaw ruħhom li jirrispettaw dawn il-kundizzjonijiet.
(87)
Fit-termini tal-punt 70 tal-linji gwida, kwalunkwe għajnuna oħra mogħtija lill-impriża matul il-perijodu tar-ristrutturar, inklużi l-għajnuniet mogħtija b’mod konformi ma’ skema awtorizzata, għandha tiġi nnotifikata b’mod individwali lill-Kummissjoni.
(88)
L-awtoritajiet Franċiżi kkonfermaw li l-kumpanija għadha ma bbenefikatx minn għajnuna għar-ristrutturar fil-passat, u dan huwa konformi mar-regola ta’ “darba waħda għall-aħħar darba”, stabbilita mis-sezzjoni 3.3 tal-linji gwida.
(89)
Is-sezzjoni 5 tal-linji gwida tistabbilixxi dispożizzjonijiet speċifiċi li japplikaw għall-għajnuniet għar-ristrutturar fis-settur agrikolu. Dawn id-dispożizzjonijiet madankollu japplikaw biss għall-produzzjoni primarja tal-prodotti agrikoli. Il-kumpanija “Les Volailles du Périgord” hija attiva fit-tbiċċir, it-tqattigħ u l-imballaġġ tat-tjur u għalhekk taqa’ taħt l-ambitu tal-ipproċessar u l-kummerċjalizzazzjoni tal-prodotti agrikoli. Id-dispożizzjonijiet speċifiċi għas-settur agrikolu għalhekk ma japplikawx f’dan il-każ.
(90)
Peress li din l-għajnuna ser tingħata b’mod konformi mal-linji gwida Komunitarji dwar l-għajnuniet mill-Istat għas-salvataġġ u għar-ristrutturar ta’ impriżi f’diffikultà u abbażi tal-kunsiderazzjonijiet imsemmijin qabel, il-Kummissjoni tikkonkludi li l-miżura m’għandhiex taffettwa l-kundizzjonijiet tal-kummerċ b’mod li jmur kontra l-interess komuni. Għalhekk hija tista’ tibbenefika mid-deroga prevista fil-Artikolu 87(3)(c) tat-Trattat.
VI. KONKLUŻJONI
(91)
Il-Kummissjoni tesprimi dispjaċir li Franza tat l-għajnuna għar-ristrutturar tal-impriża “Les Volailles du Périgord” bi ksur tal-Artikolu 88(3) tat-Trattat.
(92)
L-għajnuna mill-Istat mogħtija minn Franza fil-forma ta’ bidla tal-għajnuna għas-salvataġġ tal-kumpanija “Les Volailles du Périgord” f’għajnuna għar-ristrutturar, bi ksur tal-Artikolu 88(3) tat-Trattat, hija madankollu kompatibbli mas-suq komuni,
ADOTTAT DIN ID-DEĊIŻJONI:
Artikolu 1
L-għajnuna mill-Istat ta’ miljun euro, mogħtija permezz tal-bidla tal-għajnuna għas-salvataġġ tal-kumpanija “Les Volailles du Périgord” f’għajnuna għar-ristrutturar, li Franza tat illegalment bi ksur tal-Artikolu 88(3) tat-Trattat, hija kompatibbli mas-suq komuni.
Artikolu 2
Din id-Deċiżjoni hija indirizzata lir-Repubblika ta’ Franza.
Magħmula fi Brussell, it-13 ta’ Lulju 2009.

Labels: 4
17
19
6
18